钦定古今图书集成/明伦汇编/官常典/第538卷 > 吴亮
## 钦定古今图书集成/明伦汇编/官常典/第538卷 > 吴亮

按《明外史萧授传》：“亮，来安人。永乐初，为旗手卫指挥
佥事，屡从征有功。宣德中，署湖广都指挥佥事。寻以
右副总兵与王瑜督漕运，镇守淮安。英宗初，讨新淦
贼，有功，累进都督佥事，副授，镇湖广、贵州。破普定蛮，
进都督同知。平计砂苗，进右都督。方政殁于麓川，召
亮还京，命为副总兵，将兵五万往讨之。至云南，贼益”
炽，与总兵官沐昂等逗留金齿。参将张荣败，不救，逮
下狱。寻免，左迁都督佥事，仍佩征南副将军印，镇湖
广、贵州。讨平四川都掌蛮。泗城、利州土司相攻，发兵
抚解之。寻召还，视事右府，卒。亮姿貌魁梧，性宽简，不
喜杀僇，所至蛮人怀附。喜文学，至老手不废书，有儒
将风。